ואלרי הרפר

ואלרי קת'רין הרפר (באנגלית: Valerie Kathryn Harper;‏ 22 באוגוסט 1939 – 30 באוגוסט 2019) הייתה שחקנית טלוויזיה, קולנוע ותיאטרון אמריקאית, זוכת ארבעה פרסי אמי ופרס גלובוס הזהב. ידועה בעיקר בזכות גילום דמותה של רודה מורגנשטרן בקומדיית המצבים המצליחה "המופע של מרי טיילר מור", ולאחר מכן גם בסדרת הספין אוף "רודה". הרפר נולדה במחוז רוקלנד, ניו יורק שבארצות הברית, למשפחה נוצרית. אמה איווה, שנולדה בקנדה, הייתה אחות, ואביה, האוורד דונלד הרפר, היה מוכר של מוצרי תאורה. בילדותה משפחתה עברה ממקום למקום מדי כשנתיים, בשל עבודתו של אביה, והתגוררה בניו ג'רזי, קליפורניה, מישיגן ואורגון. בגיל 18 עברה הרפר לניו יורק כדי ללמוד בלט. היו לה אחות גדולה בשם ליאה, אח קטן בשם דון, ואחות למחצה בשם וירג'יניה, מנישואיו השניים של אביה. הרפר החלה להופיע על במות ברודוויי כרקדנית וכנערת מקהלה בסוף שנות החמישים. היא הופיעה במספר מחזות זמר כחלק מהצוות של הכוריאוגרף מייקל קיד, ובין היתר השתתפה במחזות לצדם של לוסיל בול וג'קי גליסון. שותפתה לדירה הכירה לה את תיאטרון האימפרוביזציה "Second City" ואת שחקן האימפרוביזציה ריצ'רד שאל, שהפך לאחר מכן לבעלה הראשון. ביחד עם התיאטרון ועם שאל יצאה לסיבובי הופעות ברחבי ארצות הברית. שנים רבות לאחר מכן, בפברואר 2010, חזרה להופיע על במות ברודוויי, כשגילמה את דמותה של טלולה בנקהד במחזהו של מת'יו לומברדו "Looped" בתיאטרון ליציום. ב-1970, בעת ששיחקה בתיאטרון קטן בלוס אנג'לס, הוזמנה למבחן בד לתפקיד היהודיה הניו יורקית רודה מורגנשטרן, בקומדיית המצבים המצליחה של רשת CBS "המופע של מרי טיילר מור". הרפר גילמה את דמותה של רודה בסדרה בתפקיד משנה בשנים 1974 - 1970, ולאחר מכן המשיכה וגילמה את דמותה של רודה בתפקיד הראשי בסדרת הספין אוף "רודה", ששודרה ברשת CBS במשך חמש עונות בשנים 1978 - 1974. בשתי העונות הראשונות זכתה הסדרה למדרוג גבוה, כשדורגה במקומות ה-6 וה-8 בהתאמה בדירוג השנתי. על גילום דמותה של רודה זכתה הרפר בארבעה פרסי אמי (והייתה מועמדת לפרס ארבע פעמים נוספות) ובפרס גלובוס הזהב (והייתה מועמדת לפרס שלוש פעמים נוספות). ב-1986 חזרה להופיע בתפקיד ראשי בקומדיית מצבים, כשגילמה את דמותה של ואלרי הוגאן בסדרה של רשת NBC "ואלרי". בעקבות מחלוקת בינה ובין הרשת וחברת ההפקה "לורימר" בנוגע לשכרה, היא פוטרה מן הסדרה ב-1987, בתום העונה השנייה, והסדרה המשיכה בלעדיה עוד מספר עונות בשם החדש "משפחת הוגאן", כשלצופים נמסר שהדמות שגילמה נפטרה. הרפר תבעה את NBC ואת "לורימר" על הפרת חוזה, וחבר המושבעים קבע שהיא פוטרה שלא כדין ופסק לה פיצויים של 1.4 מיליון דולר ו-12.5% מרווחי הסדרה. הרפר הרבתה להופיע בטלוויזיה ובתיאטרון ומיעטה להופיע בקולנוע, אך היו לה שני תפקידי משנה משמעותיים על המסך הגדול: בסרטו של ניל סיימון "פרק ב'" ב-1979, תפקיד עליו הייתה מועמדת לפרס גלובוס הזהב, ובסרטו של סטנלי דונן "בגידות בריו" ב-1984, לצדו של מייקל קיין. ב-1974 הייתה מועמדת לפרס גלובוס הזהב לשחקנית המשנה הטובה ביותר - סרט קולנוע על משחקה בסרט "המשטרה משתוללת" לצידו של אלן ארקין. הרפר הייתה חברה פעילה בגילדת שחקני המסך וכיהנה במועצת המנהלים שלה. ב-2001 התמודדה על תפקיד נשיאת הגילדה, אך הפסידה למליסה גילברט. בשנים 2006–2005 הופיעה ברחבי ארצות הברית עם הצגת היחיד "המרפסת של גולדה", שסיפרה את סיפור חייה של ראש ממשלת ישראל גולדה מאיר. המחזה הוסרט והפך לסרט קולנוע ב-2007. בשנים 2008–2010 גילמה את דמותה של טלולה בנקהד במחזהו של מת'יו לומברדו "Looped". המחזה הוצג בקליפורניה, בוושינגטון די. סי. ובמשך כשלושה חודשים גם בברודוויי. על תפקידה זה הייתה מועמדת ב-2010 לפרס טוני בקטגוריית השחקנית הראשית הטובה ביותר במחזה. ב-1964 הרפר נישאה לשחקן ריצ'רד שאל (אנ'). השניים התגרשו בינואר 1978. ב-8 באפריל 1987 נישאה בשנית, לשחקן והמפיק טוני קקיוטי, אותו פגשה כשהפיק את הסדרה "ואלרי" בכיכובה. בני הזוג אימצו בת בשם כריסטינה, שנולדה ב-1983, אף היא שחקנית. בתה החורגת הייתה השחקנית ונדי שאל (אנ'). נפטרה ב-30 באוגוסט 2019. המשטרה משתוללת (1974) פרק ב' (1979) The Last Married Couple in America ‏(1980) בגידות בריו (1984) המופע של מרי טיילר מור (1970-1974) רודה (1974-1978) ואלרי (1986–1987) מרי ורודה (2000) - סרט טלוויזיה שלוש אחיות (2001) פחות ממושלמת (2004-2003) מכתבי אהבה (2014) ליזה על פי דרישה (2018) סקס והעיר הגדולה (פרק אחד, 1999) מופע שנות ה-70 (פרק אחד, 2001) עקרות בית נואשות (פרק אחד, 2011) אתר האינטרנט הרשמי של ואלרי הרפר ואלרי הרפר, במסד הנתונים הקולנועיים IMDb (באנגלית) ואלרי הרפר, באתר AllMovie (באנגלית) ואלרי הרפר, באתר Rotten Tomatoes (באנגלית) ואלרי הרפר, במסד הנתונים הקולנועיים KinoPoisk (ברוסית) ואלרי הרפר, באתר MusicBrainz (באנגלית) ואלרי הרפר, באתר Discogs (באנגלית) ואלרי הרפר במסד הנתונים IBDB (באנגלית) רודה אונליין ואלרי הרפר באתר ארכיון הטלוויזיה האמריקאית רון פוגל, ‏מרודה ועד גולדה מאיר - ואלרי הרפר באילת - ראיון, באתר "סרט", 13 במאי 2007 רון פוגל, ‏זוכרים את "רודה"? - ראיון בלעדי עם ואלרי הרפר, באתר "סרט", 20 במאי 2007 השחקנית ואלרי הארפר ("רודה") הלכה לעולמה, באתר ynet, 31 באוגוסט 2019 ואלרי הרפר, באתר "Find a Grave" (באנגלית)